# Madrassa Tachfinia

La Madrassa Tachfinia o Tachfinya (en àrab: المدرسة التاشفينية) fou una mesquita i universitat, fundada l'any 1320 a Tlemcen (Algèria) sota la dinastia Zianida (abdalwadites). Aquesta universitat religiosa fou, fins a la seua destrucció pels francesos, una de les més prestigioses del país.

## Història

El 1873 fou destruïda pels francesos. Sembla que ara es troba en fase de rehabilitació per un equip d'especialistes i historiadors algerians utilitzant documents i restes deixades pels francesos. Entre aquests documents, n'hi ha un traçat elaborat per l'oficial Slomens, expert en enginyeria civil, amb la col·laboració de l'arquitecte De Toit, que delimita les dimensions i les formes arquitectòniques de la madrassa. Tots els historiadors coincideixen que representava una joia de l'art morisc. Abans de la seua destrucció, alguns mosaics i decoracions es van posar en caixes, i es distribuïren al Museu de Tlemcen, i al Museu d'Antiguitats d'Alger i alguns bells fragments foren traslladats al Museu del Louvre.
La madrassa, construïda el febrer del 1320, sota el regnat del soldà Abu Taixufín I, fill d'Abu Hammu Mussa I. Aleshores era l'equivalent de la Universitat Zitouna de Tunis o la Universitat Al-Qarawiyyin de Fes.
La Tachfinya degué ser una de les escoles més prestigioses de la capital zianida (abdalwadita) que va contribuir a la difusió del coneixement pel Magrib. La notorietat de l'escola Tachfinya rau en la seua ubicació entre el lloc històric de Mexuar, que allotja l'antic palau reial i els annexos, i la Gran Mesquita de Tlemcen. Segons els historiadors, hi ha un túnel que connecta el Mexuar i aquest lloc de culte que la família governant feia servir per arribar a la mesquita sense ser vista.
La seua influència cultural durant més de cinc segles i mig es va estendre per Orient i Al-Àndalus, segons els relats històrics que qualifiquen Tlemcen com un important centre científic i cultural, marcat per "la construcció d'aquest establiment per donar suport al moviment intel·lectual que arribà al punt àlgid en aquella època". A aquesta madrassa assistiren estudiants i mestres destacats. Va contribuir a la formació, entre d'altres, d'Abu El Hassan Et-tounsi, i d'Ibrahim Bnu Hassan Bnu Ishaq Et-tounsi, un dels més grans jurisconsultes, responsable de les fatwas i l'ensenyament.
L'escola va continuar prosperant fins a la seua destrucció. Al seu lloc es va construir l'ajuntament de Tlemcen. L'any 2009, l'ajuntament es traslladà a un nou edifici, i es va convertir en el Museu Nacional d'Art i Història de Tlemcen. Al mateix local es va construir una plaça pública i es va considerar la possibilitat de rehabilitar la madrassa.
* La madrassa al 1870, abans de derrocar-la
* Dibuix del 1873 de la decoració de la Madrassa Tachfinia del s. XIV
* Il·lustració de la sala d'oració de la madrassa (per Édouard Danjoy el 1873)

## Referències

* ↑ Còpia de fitxer a la Wayback Machine.
* ↑ Mohammed El Amine Kasmi; Messaoud Aiche «La Médersa Tachfiniya de Tlemcen: Un lieu de savoir, ou un palais dédié au savoir ?». Courrier du Savoir, 21, 29-11-2016, pàg. 39-46. ISSN: 1112-3338 [Consulta: 18 gener 2024].
* ↑ Rym Harhoura. «Tlemcen: Une cité impériale aux mille et un mystères». Horizons (Algérie), 12-06-2011. [Consulta: 18 gener 2024].
* ↑ Lachachi Hadj Omar. «La Medersa Tachfiniya». www.vitaminedz.com, 13-07-2006. [Consulta: 18 gener 2024].
* ↑ «Une attention particulière pour les anciennes écoles de Tlemcen». La Nouvelle République (Algérie), 08-09-2010. [Consulta: 18 gener 2024].
* ↑ Chahredine Berria. «Concilier les générations avec leur histoire». El Watan, 05-05-2017. [Consulta: 18 gener 2024].
* ↑ «L'école Tachfinya». Info Soir, 30-07-2007. [Consulta: 18 gener 2024].
* ↑ Chawki Feth Allah. «El Mechouar et la Tachfiniya portent les stigmates de l'occupation». La Tribune, 06-11-2008. [Consulta: 18 gener 2024].